Liv Bergþórsdóttir var formaður stjórnar Wow . „ Miðað við hvernig fór gerðum við augljóslega fleira rangt en rétt , “ segir Liv Bergþórsdóttir , fyrrum stjórnarformaður Wow , í viðtali í hlaðvarpsþættinum Alfa . „ Þetta er ekki eingöngu spurning um heppni eða óheppni . Við áttum að sækja fjármagn mikið fyrr . “ Liv segir það mistök að ekki hafi verið sótt fjármagn á þeim árum sem rekstur Wow gekk vel . Skortur á fjármagni hafi þýtt að lítið borð var fyrir báru þegar félagið lenti í erfiðleikum . „ Við gerðum það ekki og það varð okkur að falli á endanum , ” segir Liv . „ Þetta voru ævintýraleg sjö ár og áhættusæknin í stefnu félagsins endurspeglaði áhættusækni eigandans og þarna var einn eigandi . Það þarf stórhuga fólk til að gera stóra hluti eins og Skúla . Þú þarft að vera smá crazy til þess að takast á við svona verkefni . En þrátt fyrir allt vona ég að þrátt fyrir að fleira hafi verið gert rangt en rétt mun fólk sjá að við gerðum fleira gott en vont . Að reynslan og þekkingin sem varð til á þessum sjö árum muni skila sér í framtíðinni , ” segir Liv meðal annars í viðtalinu .